बलिया:- बलिया फर्जी नियुक्ति के मामले में शासन ने बलिया के सीएमओ डॉ. पीके सिंह को सस्पेंड कर दिया है। शासन की इस कार्रवाई से विभाग में हड़कम्प मच गया है, क्योंकि इस 'खेल' में कुछ और कर्मचारियों पर तलवार तनी है। सूत्रों की माने तो वर्ष 2015-16 में मुख्य चिकित्सा अधिकारी डॉ. पीके सिंह ने गलत तरीके से चयन समिति बनाकर चालकों की नियुक्ति किया था, जबकि स्थायी नियुक्ति का कोई अधिकार सीएमओ को नहीं है। बावजूद इसके सीएमओ ने विज्ञापन प्रकाशित कराकर न सिर्फ नियुक्ति प्रक्रिया को अंजाम दिया, बल्कि शुरूआती दौर में वेतन भी रिलीज हो गया। इसकी जानकारी होते ही शासन ने वेतन भुगतान पर रोक लगाते हुए जांच शुरू करा दिया था, जो अभी भी चल रही है। इस बीच शासन ने सीएमओ को निलम्बित कर दिया। सूत्रों का दावा है कि जांच की आंच कुछ कर्मचारियों तक जल्द पहुंचने वाली है।